**Atnaujintos „Startuok“ sąlygos: didesnė nuolaida palūkanų normai ir tvarumo reikalavimai**

Informacija žiniasklaidai

2024 07 01

INVEGOS „Startuok“ priemonei papildomai skirta 16,95 mln. eurų. Atnaujinus paskolos jauniems verslams teikimo sąlygas, pareiškėjai galės pasinaudoti didesnėmis nuolaidomis palūkanų normai, kurios sieks nuo 50 proc. iki 70 proc. ir 20 proc. dotacija. Taip pat finansuojamiems projektams pradedami taikyti nauji tvarumo reikalavimai.

„INVEGOS tikslas yra remti jaunus verslus, kurie rinkai gali pasiūlyti inovatyvių produktų ar paslaugų, tačiau susiduria su finansavimo trūkumu dėl finansinės istorijos nebūvimo ar kitų priežasčių. Atnaujinus „Startuok” paskolos sąlygas teiksime nuolaidas palūkanų normai visiems pareiškėjams, nors anksčiau ši sąlyga galiojo tik socialinio poveikio projektams. Tai turėtų dar labiau padidinti finansavimo prieinamumą“, – teigia INVEGOS Netiesioginių skolinių produktų skyriaus vyriausioji projektų vadovė Agnė Mačiulienė.

Visiems klientams nuo kainos, patvirtintos kainodaroje, bus teikiama  50 proc. nuolaida palūkanų normai. Socialinio poveikio verslams ir ukrainiečių įmonėms – 70 proc., kuriems anksčiau buvo taikoma 30 proc. nuolaida.

Labai mažoms ir mažoms įmonėms, veikiančioms Vidurio ir vakarų Lietuvos regione (Alytaus, Kauno, Klaipėdos, Marijampolės, Panevėžio, Šiaulių, Tauragės, Telšių ir Utenos apskrityse)  atsiranda papildoma galimybė gauti 20 proc. investicinės paskolos vertės dotaciją.

Siekiant užtikrinti, kad investicijos skatintų aplinkai draugiškesnės ekonomikos augimą – dar viena naujovė – nuo šiol pareiškėjai turės atitikti DNSH (angl. „Do no significant harm”) arba „reikšmingos žalos nedarymo principo" reikalavimus. DNSH principas apima įsipareigojimą užkirsti kelią didelei žalai, daromai aplinkai, žmonių sveikatai. Tai įrankis padedantis integruoti tvarumo aspektus į sprendimų priėmimo procesą. Klientai tekdami paraišką turės patvirtinti, kad projektas nedarys reikšmingos žalos aplinkai.

„Startuok“ finansavimu pasinaudojo jau daugiau nei 100 įmonių. Skaičiuojama, kad vidutinė paskolos suma paprastai siekia apie 200 tūkst. eurų. Iš viso priemonei numatyta 52,24 mln. eurų. Investicijoms skirtą paskolą grąžinti galima per 10 metų, apyvartinėms lėšoms – per 3 metus. Šios paskolos teikiamos jaunam verslui iki 3 m. amžiaus bei socialinio poveikio projektus vykdančioms įmonėms ir Ukrainos verslams, veikiantiems Lietuvoje iki 5 m.

„Startuok“ finansinė priemonė yra finansuojama iš Verslo finansavimo fondo ir Inovacijų skatinimo fondo Europos regioninio plėtros fondo lėšomis bei nacionalinio bendrojo finansavimo lėšomis.